《写怀》
宋代·程俱

宇宙一火宅，我身寓其间。灵台真逆旅，忧喜更往还。

其来不可真，倏去不可攀。冥然闭六凿，暂使逆旅闲。

中虚本无住，夜半移舟山。身随事物化，鬓与寒暑斑。

奈此业累深，始知定力悭。况兹尘沫聚，岂比金石顽。

顾影忽自笑，吾心定何颜。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。